2000/554/EY: Komission päätös, tehty 6 päivänä syyskuuta 2000, luvan antamisesta Itävallan tasavallalle käyttää nautakarjaa koskevien tietojen keruun sijasta osittain nautakarjarekisteriä (tiedoksiannettu numerolla K(2000) 2467) (ETA:n kannalta merkityksellinen teksti) (Ainoastaan saksankielinen teksti on todistusvoimainen)



Virallinen lehti nro L 235 , 19/09/2000 s. 0023 - 0024



Komission päätös, tehty 6 päivänä syyskuuta 2000, luvan antamisesta Itävallan tasavallalle käyttää nautakarjaa koskevien tietojen keruun sijasta osittain nautakarjarekisteriä (tiedoksiannettu numerolla K(2000) 2467) (Ainoastaan saksankielinen teksti on todistusvoimainen) (ETA:n kannalta merkityksellinen teksti) (2000/554/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon nautaeläintuotantoa koskevien tilastotietojen keruusta 1 päivänä kesäkuuta 1993 annetun neuvoston direktiivin 93/24/ETY(1), sellaisena kuin se on viimeksi muutettuna direktiivillä 97/77/EY(2), ja erityisesti sen 1 artiklan 2 ja 3 kohdan, sekä katsoo seuraavaa: (1) Huhtikuun 21 päivänä 1997 annetulla neuvoston asetuksella (EY) N:o 820/97(3) perustetaan nautaeläinten tunnistus- ja rekisteröintijärjestelmä. (2) Heinäkuun 28 päivänä 1999 tehdyssä komission päätöksessä 1999/571/EY(4) tunnustetaan Itävallan nautaeläimiä koskevan tietokannan täysi toimintakelpoisuus. (3) Direktiivin 93/24/ETY mukaisesti jäsenvaltioille voidaan niiden pyynnöstä antaa lupa käyttää hallinnollisia tietolähteitä nautakarjaa koskevien tietojen keruun sijasta edellyttäen, että nämä tietolähteet täyttävät kyseisen direktiivin velvoitteet. (4) Itävalta on esittänyt direktiivin 93/24/ETY 1 artiklan 2 kohdan 3 alakohdan mukaisen pyynnön. (5) Tämä päätös on neuvoston päätöksellä 72/279/ETY(5) perustetun pysyvän tilasto-ohjelmakomitean lausunnon mukainen, ON TEHNYT TÄMÄN PÄÄTÖKSEN: 1 artikla Itävallan tasavallalle myönnetään lupa käyttää direktiivissä 93/24/ETY säädetyn nautakarjaa koskevien tietojen keruun sijasta osittain nautakarjarekisteriä tilastotietojen hankkimiseksi kyseisen direktiivin velvoitteiden mukaisesti. Tämä lupa myönnetään 31 päivään joulukuuta 2003 asti. 2 artikla Perusedellytykset, jotka Itävallan tasavallan on täytettävä voidakseen käyttää hallinnollisia tietoja tilastointitarkoituksiin, on esitetty tämän päätöksen liitteessä. 3 artikla Tämä päätös on osoitettu Itävallan tasavallalle. Tehty Brysselissä 6 päivänä syyskuuta 2000. Komission puolesta Pedro Solbes Mira Komission jäsen (1) EYVL L 149, 21.6.1993, s. 1. (2) EYVL L 10, 16.1.1998, s. 28. (3) EYVL L 117, 7.5.1997, s. 1. (4) EYVL L 217, 17.8.1999, s. 62. (5) EYVL L 179, 7.8.1972, s. 1. LIITE Perusedellytykset, joilla määrätään hallinnollisen tietokannan käytöstä tilastointitarkoituksiin (nautakarjarekisteri): 1. Itävallan toimintakelpoisen hallinnollisen tietokannan (nautakarjarekisteri) kattavuus ja edustavuus mahdollistavat sen, että tilastotietoja voidaan laatia seuraavista: - nautakarjan kokonaismäärä - alle vuoden ikäiset nautaeläimet - nautaeläimet, jotka ovat vähintään yksivuotiaita mutta alle kaksivuotiaita - sonnit - hiehot - nautaeläimet, jotka ovat kaksivuotiaita tai sitä vanhempia - sonnit - hiehot - naaraat, - lehmät. 2. Seuraavia tietoja ei saada nautarekisteristä, joten niiden osalta on tehtävä täydentävä tietojen keruu: - alle yksivuotiaat nautaeläimet, teuraseläimet - alle yksivuotiaat nautaeläimet, muut - alle yksivuotiaat nautaeläimet, muut, sonnit - alle yksivuotiaat nautaeläimet, muut, hiehot - nautaeläimet, jotka ovat vähintään yksivuotiaita mutta alle kaksivuotiaita, hiehot, teuraseläimet - nautaeläimet, jotka ovat vähintään yksivuotiaita mutta alle kaksivuotiaita, hiehot, muut - nautaeläimet, jotka ovat kaksivuotiaita tai sitä vanhempia, hiehot, naaraat, teuraseläimet - nautaeläimet, jotka ovat kaksivuotiaita tai sitä vanhempia, hiehot, naaraat, muut - nautaeläimet, jotka ovat kaksivuotiaita tai sitä vanhempia, hiehot, lehmät, lypsylehmät - nautaeläimet, jotka ovat kaksivuotiaita tai sitä vanhempia, hiehot, lehmät, muut Vertailun vuoksi seuraavat ominaisuudet lasketaan myös tilastotietojen keruun perusteella: - nautakarjan kokonaismäärä - alle vuoden ikäiset nautaeläimet - nautaeläimet, jotka ovat vähintään yksivuotiaita mutta alle kaksivuotiaita - sonnit - hiehot - nautaeläimet, jotka ovat kaksivuotiaita tai sitä vanhempia - sonnit - hiehot - naaraat, - lehmät. 3. Hallinnollisen tietokannan käyttöä valvoo yhteistyöryhmä, jonka jäseniä ovat Statistik Österreichin (entinen Itävallan keskustilastolaitos) ja liittovaltion maatalous-, vesi- ja metsätalousministeriön (nautakarjarekisterin päähallinnoija, entinen liittovaltion maa- ja metsätalousministeriö) vastuuhenkilöt sekä maatalouskamarin, yliopiston metsätalouden tiedekunnan (tilastot, tuotanto) ja Euroopan komission edustajat. Yhteistyöryhmä varmistaa erityisesti, että nautakarjarekisterin päivitysmenettelyllä taataan jatkossakin nautakarjarekisterin riittävä kattavuus ja edustavuus 1 kohdassa mainittujen tietojen ominaisuuksien osalta. Ryhmä toteuttaa yksityiskohtaisen tarkastelun aina, kun nautakarjarekisteriä muutetaan olennaisesti. 4. Itävallan on esitettävä komissiolle vuosittain kertomus nautakarjarekisterin käytöstä tilastointitarkoituksiin. Tämän luvan voimassaolon päättyessä Itävallan tasavallan on toimitettava Euroopan komissiolle kertomus, jossa vertaillaan nautakarjarekisteristä saatuja tuloksia nautakarjaa koskevien tietojen keruun tuloksiin. Tämän vuoksi vuonna 2003 samanaikaisesti maatilojen rakennetta koskevien tietojen keruun kanssa toteutetaan nautakarjaa koskevien tietojen keruu direktiivin 93/24/ETY 4 artiklan vaatimusten mukaisesti. Tämän vertailun ja vuosikertomusten perusteella komissio voi tehdä päätöksen nautakarjarekisterin käytöstä saatuaan pysyvän maatalouskomitean lausunnon. 5. Parittomina vuosina joulukuun tietojen perusteella karjan suuruusluokkien mukaan tehtävään jaotteluun käytetään nautakarjarekisterin tietoja luvan kattamana aikana.